
LAKATOŠ, Josip 


LAKATOSŠ, Josip (Lacatoche, Lakatosh; Joso), novinar i publicist (Ilok, 18. II. 1884 
— Zagreb, 17. XI. 1953). U Zagrebu maturirao 1904. u klasičnoj gimnaziji i 1905-07. 
studirao povijest, zemljopis, filozofiju i njemački jezik na Mudroslovnom fakultetu, 
potom pravo u Pragu. Uređivao pravaške listove Hrvatska (1908; suradnik od 1906) i 
Prijatelj naroda (1909-11), zatim Novosti (1913) i Jugoslavenski Lloyd (1919-26, 1936; 
suradnik 1920, 1922, 1924, 1929-35, 1937; vlasnik 1931-35). Zbog članka o podbanu N. 
Crnkoviću u Hrvatskoj odslužio 1909. zatvorsku kaznu tijekom koje se upoznao sa 
sudionicima u tzv. Veleizdajničkom procesu te objavio zapiske Među »veleizdajnicima« 
(Zagreb 1910). God. 1919. kao ekspert pribivao Mirovnoj konferenciji u Parizu. Bavio 
se navlastito narodnim gospodarstvom, ekonomskom i demografskom statistikom te 
sam i u suautorstvu sastavio izdanja Narodna statistika (Zagreb 1914, Osijek 1914), 
Jugoslavija u svjetlu statistike (Zagreb 1919), Industrija Slovenije (Zagreb 1922), 
Industrija Dalmacije (Zagreb 1923), Industrija Bosne i Hercegovine (Zagreb 1924), 
Industrija Hrvatske i Slavonije (Zagreb 1924), La Yougoslavie (Lyon 1925), Privredni 
almanah Jugoslovenskog Lloyda (Zagreb 1929), Der Bergbau Jugoslaviens (Beograd 
1931, i engl. izd.), Die Viehzucht Jugoslawiens (Beograd 1932), Agrarna Europa (Beograd 
—Prag 1933, i češko izd.) i Jugoslovenska privreda (Zagreb 1933). Raznovrsnim 
prilozima surađivao u periodicima Narodni list (1906), Hrvatska sloboda (1909), 
Podravska hrvatska straža (1910), Savremenik (1910, 1912-13), Crvena Hrvatska (1911), 
Male novine (1911), Obzor (1911-13, 1919, 1922), Sriemske novine (1911), Hrvatska 
pozornica (1912-13), Suidslavische Revue (1913), Narodno jedinstvo (1914), Belgrade 
Economic and Financial Review (1925), Iseljenik (1925), Ital-Jug (Milano—Beograd 
1925), Glasnik Jugoslovenskog profesorskog društva (Beograd 1935-36) i Novosti (1938). 
Napisao predgovor knjizi Industrija Vojvodine A. Stanojlovića i M. Damnjanovića 
(Zagreb 1924) te sastavio Sveznadar (Zagreb 1934, 1937, 1941). Prevodio s ruskoga i 
češkoga. Bio je suosnivač Hrvatskoga novinarskoga društva 1910. i potpredsjednik 
zagrebačke podružnice Jugoslavenskoga novinarskoga udruženja 1922. Potpisivao se J. 
L,J.L-Š, L., L-Š., Š., -Š.-. 


LIT.: S. Žakula: (O knj. Među »veleizdajnicima«). Bosanska vila, 25(1910) 23/24, str. 363— 
364. — (O knj. Narodna statistika): B. Jurišić (-b.), Pravaš, 1(1914) 3, str. 68. — F. V, Veda 
(Gorica), 4(1914) 3, str. 323-324. — I. Politeo (DIP), Savremenik, 9(1914) 6, str. 315-318. 
— Đ. Surmin, Hrvatski pokret, 10(1914) 87, str. 2. — M. Kus Nikolajev: (O knj. Industrija 
Bosne i Hercegovine i Industrija Hrvatske i Slavonije). Jugoslavenska njiva, 8(1924) 
II/4, str. 159-160. — 1. Balta: Iseljavanje iz Slavonije u Ameriku od 1905. do 1910. 
godine. Radovi Zavoda za povijesne znanosti HAZU u Zadru, 45(2003) str. 396-398, 416. 
— V Stipetići N. Vekarić: Povijesna demografija Hrvatske. Zagreb—Dubrovnik 2004. — 
HND - prvo stoljeće. Zagreb 2010, 25-26, 28-29, 50-51, 60. 


Ivan Videk i Redakcija (2013) 


članak preuzet iz Hrvatskog biografskog leksikona, izdanje 1983. - 2013. 


